Saya mau tau Kerjaya dari Shaheizy Sam. Jelaskan dalam bahasa melayu

1995–1999: Zaman awal sebagai pelakon kanak-kanak

Setelah kejayaan Zizie dan Jeff, Sam akhirnya menurut jejak langkah dengan adik-beradiknya apabila muncul sebagai pelakon kanak-kanak dalam filem Sama Tak Serupa ketika beliau berusia 12 tahun. Ketika itu Sam bergandingan bersama pengacara terkenal, Aznil Nawawi serta kakaknya sendiri.

Pada tahun 1998, selepas tamat menduduki peperiksaan PMR, Sam muncul dalam drama TV berjudul Pa'e arahan Saian Salimon. Bertitik tolak daripada drama inilah nama Sam meniti bibir para peminat. Bakat Sam benar-benar terserlah apabila diberi peluang membawakan watak remaja yang kurang kasih sayang hingga melayakkan drama itu menerima 2 pencalonan di Anugerah Skrin 1998. Syazwan Zakariah dari Astro Awani pernah mengandaikan di masa hadapan, Sam bakal menjadi bintang terkenal seperti Rosyam Nor dan Sidi Oraza dan yakin beliau ialah antara pelakon yang boleh menjiwai apa saja watak.

2000–2005: Menghilang dan pembabitan dalam bidang muzik

Selepas diperkenalkan menerusi telefilem Pa’e, nama Sam terus sepi dalam dunia lakonan. Barangkali kerana impak besar terhadap watak Pa'e, tiada pengarah yang berani menawarkan watak baru buat Sam. Sejak itu Sam banyak menumpukan perhatian kepada pelajaran sehingga tamat sekolah pada tahun 2001.

Begitupun, Sam yang berusia 18 tahun ketika itu  pernah memasang niat untuk menyambung pelajaran dalam kursus kejuruteraan bunyi kerana Sam memang meminati bidang muzik berbanding lakonan. Selain duduk saja di rumah, Sam juga memperlengkaplkan diri untuk menjadi pemuzik dengan mempelajari gitar dan papan kekunci serta sudah mula menubuhkan kumpulan vokalnya sendiri yang lebih cenderung membawa muzik irama hip hop dan R&B.

Bersama Syed Hussein bin Syed Mustafa atau Sein Ruffedge (yang kemudiannya menyertai Ruffedge) dan Shear Khan serta Haziman Ramli, mereka menubuhkan kumpulan rap M.O.B dan bergerak secara bawah tanah sebelum kerjaya seni mereka diuruskan oleh A to Z Production.

Malangnya perancangan awal kumpulan M.O.B untuk bernaung dibawah A to Z Productions tidak kesampaian. M.O.B bagaimanapun mendapat peluang untuk bekerjasama dalam pembikinan album penyanyi tersohor Syafinaz Selamat berjudul Syyhh... Album perhargaan kepada komposer lagenda Ahmad Nawab yang diterbitkan oleh maestro muzik dan kini bergelar Ketua Pegawai Eksekutif Saluran 8TV, Ahmad Izham Omar menerusi label Positive Tone itu menampilkan Sam dan kumpulannya berkolaborasi dalam lagu nafas baru penyanyi Broery Marantika berjudul "Rinduku Rindumu". Lagu itu memanjat carta utama radio pada tahun 2001 sekaligus memperkenalkan M.O.B sebagai salah sebuah kumpulan hip-hop yang sedang mencipta nama.

Pun begitu sinar M.O.B tidak seterang seperti yang diharapkan. Setelah berpeluang merakamkan projek-projek kerjasama bersama kumpulan-kumpulan hip hop yang lain, M.O.B tidak berpeluang merakam album studio sendiri. 2 buah lagu lain yang pernah dirakamkan oleh M.O.B adalah lagu "Foo" dan "Don't Cha Worry" (menampilkan Ruffedge). Sam sebelum ini pernah tampil dalam lagu Too Phat.

Pada tahun 2003, ketika berusia 21 tahun Sam kembali ke pentas lakonan apabila diberi peluang untuk muncul dalam projek filem digital indie arahan Woo Ming Jin berjudul The Son. Bergenre seram dramatik, The Son merungkai psikologi remaja berusia 15 tahun yang berhubungan dengan sepasang suami isteri. Remaja lelaki lakonan Sam itu yang suka memberontak, mendapat perlindungan di rumah pasangan suami isteri di mana masing-masing melayannya dengan cara tersendiri. Si isteri menunjukkan kasih sayang tetapi suami pula bersikap dingin. Bermula dari kekeliruan itu, remaja berkenaan mula mencari jawapan dan kebenaran. Menerusi filem digital yang disiarkan menerusi slot televisyen Odisi di ntv7 ini, Sam berpeluang bekerja bersama pelakon-pelakon veteran seperti Afida Es, Yalal Chin dan Hashim Osman.

2006–2008: Kemunculan semula dalam bidang lakonan

Agak lama menyepi dan tenggelam timbul dalam bidang lakonan, hanya ketika beliau berusia 24 tahun Sam memilih untuk terus aktif dalam bidang lakonan.

Aktif membintangi drama-drama TV seperti Bisikan Hati, Elly, Noda Semalam dan Kasanova XXL, bakat lakonan Sam yang pernah mekar suatu ketika dulu kini digilap semula. Sam yang mengakui tidak gemar menghadiri proses ujibakat dan hanya bergantung kepada tawaran daripada rakan-rakan dalam industri kini bersedia untuk menjadi pelakon handalan yang dipuja ramai.

Syamsul Yusof memberanikan diri menawarkan watak antagonis untuk Sam dalam filem Bohsia: Jangan Pilih Jalan Hitam, biarpun atas dasar persahabatan, Sam memberikan persembahan memberangsangkan hingga mendapat pujian pengkritik filem dan media. Lakonan Sam sebagai Acai, mat rempit mereng dan panas baran mendapat tempat di hati juri hingga Sam menerima pencalonan sebagai Pelakon Lelaki Terbaik dalam Watak Pembantu di Festival Filem Malaysia ke-23 pada tahun 2009. Biarpun tewas kepada pelakon remaja Mohd Shafie Naswip yang mempamerkan lakonan mengusik jiwa dalam filem Talentime, lakonan Sam tetap diberi perhatian ramai dan dijangka akan mengungguli FFM yang akan datang.

2009–2011: Bohsia: Jangan Pilih Jalan Hitam,  Adnan Sempit dan kejayaan

Jodoh Sam bersama studio perfileman gergasi, Metrowealth Movies Production terjadi apabila pelakon Pierre Andre menarik diri daripada membintangi filem Jangan Pandang Belakang Congkak, arahan Ahmad Idham akibat pergeseran pelakon dan pengarah muda itu dengan penerbit David Teo. Ekoran itu, belumpun sempat Sam membuktikan bakat lakonannya menerusi filem Bohsia: Jangan Pilih Jalan Hitam, beliau diberi peluang untuk memegang watak Johan dalam filem itu, tambahan Sam pernah memegang watak kecil dalam sebuah lagi filem MMP iaitu Syurga Cinta. Sejak itu Sam begitu aktif membintangi filem-filem terbitan MMP dan kesemua filem lakonannya mencatat kutipan box-office.

Pada tahun 2010, Sam muncul dengan filem Adnan Sempit dan ternyata filem tersebut meraih kutipan memberangsangkan serta paling tinggi dalam sejarah kutipan hari pertama filem di Malaysia. Ibu Sam sangat bersyukur akan kejayaan anaknya. Sam yang sekali lagi memegang watak Mat Rempit yang kali ini bersikap hopeless romantic ini ternyata membuka mata penggiat seni akan bakat semulajadi yang tidak sempat digilap yang dimiliki oleh Sam ini. Beliau bersama Zed Zaidi, Kamal Adli, Awal Ashaari dan Liyana Jasmay berlakon dalam filem seram Niyang Rapik arahan Ahmad Idham, Mengetengahkan cerita lima sahabat yang datang ke Kampung Niyang Rapik untuk menjalankan kajian sejarah, pelbagai kejadian ngeri menghantui mereka sejurus meninggalkan kampung tersebut. Bekerja sekali lagi di bawah arahan Syamsul Yusof selepas filem Bohsia, Sam berlakon dalam kesinambungan filem Evolusi KL Drift, Evolusi KL Drift 2 menerusi watak antagonis sebagai Ery, orang kanan Joe yang dilakonkan oleh Aaron Aziz. Filem ini ditayangkan pada 25 Mac 2010 menjadi kejayaan komersial di pawagam.

Sam dijangka dengan mudah akan meletakkan namanya sebagai pelakon lelaki tersohor dekad baru ini selain berjaya menempatkan diri sebagai antara pelakon berkarektor yang mempunyai nilai komersial dalam bidang lakonan. Di bawah arahan pelakon berkaliber, Farid Kamil beliau beraksi dalam filem aksi komedi 2011, Kongsi yang mana beliau memegang watak sebagai seorang samseng warga Thailand bernama Tumulak. Filem ini melayakkan Sam menerima pencalonan bagi Pelakon Lelaki Terbaik (Filem) di Anugerah Skrin 2011 dan memenangi Pelakon Lelaki Terbaik di Festival Filem Malaysia ke-24.

Beliau kembali digandingkan bersama aktres jelita Lisa Surihani menerusi filem drama Sekali Lagi yang turut dibintangi oleh Mia Sara Nasuha dan Bront Palarae, sebelum ini juga Sam dan Lisa sama-sama berlakon dalam filem Jangan Pandang Belakang Congkak Dalam filem sulung arahan Hashim Rejab, Sam memegang watak sebagai seorang pesakit autisme yang bernama Armand. Beliau kemudiannya berlakon dalam satu lagi filem terbitan Metrowealth Movies Production – filem aksi komedi Bini-Biniku Gangster arahan Ismail Bob Hasim, sekali lagi beliau digandingkan bersama heroinnya dalam filem Adnan Sempit, Yana Samsudin dan Intan Ladyana, dimana beliau memegang watak Harry. Pada November 2011, Sam muncul dalam filem Aku Bukan Tomboy merupakan filem ketiganya bersama Syamsul Yusof selepas dua filem sebelum ini (Bohsia: Jangan Pilih Jalan Hitam dan Evolusi KL Drift 2), dalam filem lakonan Scha Al-Yahya ini, beliau juga memegang watak lakonannya dalam Bini-Biniku Gangster, Harry.

2012–2014: Adnan Sempit 2, SAM dan puncak populariti

Sam kembali menjayakan peranan utamanya sebagai Adnan dalam kesinambungan filem Adnan Sempit arahan Ismail Bob Hashim. Ditayangkan pada 23 Februari 2012, Adnan Sempit 2 mengisahkan kehidupan Adnan dan Nadia semakin intim sehinggakan mereka bercadang untuk berkahwin. Namun, hubungan intim mereka kurang disenangi oleh bapa Nadia, Datuk Ithnin yang merasakan Adnan sepatutnya berperwatakan seperti ahli korporat. Filem ini masih mengekalkan Intan Ladyana, Yana Samsudin dan Along Cham sebagai pelakon utamanya.

Pada tahun yang sama, selepas Adnan Sempit 2, Sam berlakon dalam empat lagi filem, komedi romantik muzikal Aku Ada, Kau Ada??? arahan Rahila Ali yang sekali lagi menggandingkan lagi bersama Yana Samsudin; komedi seram Nongkrong arahan Ismail "Bob" Hasim; romantik psiko-thriller, SAM: Saya Amat Mencintaimu arahan sulung Syafiq Yusof yang sekali lagi menggandingkan beliau bersama Lisa Surihani yang mengisahkan Sam, seorang lelaki biasa yang mahu menjalani kehidupan biasa dan bahagia bersama insan tersayang, iaitu kekasih dan bakal isterinya, menghidapi penyakit Identity Dissociative (Skizofrenia), filem ini melayakkan Sam menerima pencalonan bagi Pelakon Terbaik di Anugerah Majlis Pengkritik Filem Kuala Lumpur 2012 serta filem aksi 8 Jam arahan Ahmad Idham yang juga menggandingkannya sekali lagi dengan Yana, dalam filem ini, Sam melakonkan watak sebagai Alang, seorang pemuda jalanan yang membesar di sebuah lorong yang penuh dengan keganasan dan jenayah. Zaman kanak-kanak Alang dirampas daripadanya apabila ibunya mati dibunuh seorang Ah Long semasa mereka cuba melarikan diri dari kawasan jahanam tersebut. Alang yang tidak mempunyai saudara-mara yang lain telah dihantar ke rumah anak-anak yatim.

Sam beralih ke telefilem dengan membintangi telefilem bertajuk Nyanyian Sakaratulmaut arahan Haris Kadir dan terbitan BZ 2121 Productions Sdn Bhd yang juga projek drama sulung produksi yang dimiliki oleh kakaknya, Zizie Ezette yang disiarkan di slot Cerekarama TV3 pada 2 Jun, yang mana Sam melakonkan watak pengedar dadah bernama Talib, telefilem ini turut dibintangi oleh Neelofa, Farahdhiya dan Datuk Jalaluddin Hassan. Ia merupakan satu-satunya telefilem yang dibintanginya pada 2012.

Sekali lagi menjayakan watak Adnan, Sam berlakon dalam sekuel ketiga Adnan Sempit, Adnan Sempit 3 yang juga filem Adnan Sempit kedua arahan Ismail "Bob" Hasim dan masih mengekalkan sebahagian besar daripada pelakon asalnya termasuk Yana Samsudin dan Intan Ladyana. Kisah kali ini menumpukan kepada pasangan Adnan (Shaheizy Sam) dan Nadia (Intan Ladyana) juga Bobby (Along Raja Lawak) dan Wawa (Yana Samsudin) akhirnya bertemu jalan indah, apabila mereka berkahwin dengan pasangan masing – masing. Filem ini merupakan satu kejayaan komersial sepertimana dua filem terdahulu, ia berjaya mengutip RM2.3 juta selepas enam hari ditayangkan di pawagam. Memetik laporan portal berita Astro Awani, filem yang ditayangkan pada cuti Hari Raya dilanjutkan tempoh tayangan selama tiga minggu berikutan sambutan hangat yang diterima daripada penonton.

Beliau seterusnya membintangi telefilem Aidilfitri, Adnan Sempit Balik Raya (juga dikenali sebagai Adnan Balik Raya). Ia berkisarkan tentang Adnan yang pulang ke kampung untuk menyambut Hari Raya di rumah pakciknya, Pak Chah. Dia terkejut apabila kawan baiknya, Fatimah kini bertukar menjadi seorang yang kurus dan cantik setelah sekian lama mereka tidak berjumpa. Sam seterusnya muncul dalam dua filem, drama Islamik Dua Kalimah arahan Eyra Rahman yang menggandingkannya bersama Nora Danish dan filem aksi Kisah Paling Gangster arahan pengarah filem Cina Malaysia, Brando Lee. Dalam filem yang turut dibantu oleh Epy Raja Lawak, Mikail Andre, Wawa Zainal, Zul Handy Black dan Fyza Kadir, ini mengisahkan tentang Remy, seorang paramedik yang pendiam, pemalu dengan perempuan dan sentiasa dibuli oleh rakan sekerjanya. Pada masa sama, seperti ramai pemuda lain, dia juga kesempitan wang. Sehinggalah hari Remy selamatkan nyawa seorang ketua kongsi gelap bernama Megat. Sebagai balasan, Megat menawarkan peluang kepada Remy untuk menganggotai kumpulannya, tetapi Remy menolak. Namun setelah diugut, Remy akhirnya terpaksa menurut.

Sam seterusnya berlakon dalam satu-satunya drama lakonannya pada 2013, Kisah Cinta arahan Bahri Umararif Bajuri terbitan kakak Sam, Zizie Ezette yang mana beliau melakonkan watak protagonis Sahah dan pertama kali menggandingkan beliau bersama pelakon jelita Nur Fazura yang disiarkan di Slot Lestary TV3. Drama ini turut dibintangi oleh Nazim Othman, Ungku Ismail Aziz, Arash Mohd, Fazlina Ahmad Daud dan ramai lagi.

Sepanjang 2014, Sam tidak menerima tawaran berlakon drama atau telefilem, sebaliknya lebih banyak muncul dalam filem. Beliau kembali menjayakan watak Adnan dalam sekuel terakhir Adnan Sempit, Adnan Sempit Sawadikap arahan Ismail "Bob" Hasim yang mana penggambarannya dijalankan di Bangkok, Thailand. Seterusnya, beliau bersama Siti Saleha muncul dalam filem Mamak Cupcake arahan Woo Ming Jin, yang mana beliau melakonkan watak MJ, seorang pemuda berketurunan Mamak yang berdepan konflik terhadap minat dan matlamat hidupnya yang sangat berbeza. MJ amat meminati pembuatan kek cawan. Malangnya, hasrat itu terhalang kerana apabila bapanya mahu beliau mewarisi perniagaan tradisi keluarga. Filem ini turut dibintangi oleh Faizal Ismail dan Azad Jazmin. Mamak Cupcake menandakan kolaborasi filem keempat Sam bersama Azad Jazmin selepas Ngangkung, Kongsi dan SAM: Saya Amat Mencintaimu.

Menerusi lakonannya dalam filem Adnan Sempit 3, Sam menerima pencalonan bagi Pelakon Lelaki Terbaik (Filem) di Anugerah Lawak Warna 2014. Sam seterusnya muncul dalam dua lagi filem dalam suku keempat tahun 2014, filem aksi drama Kaki Kitai bersama Farid Kamil arahan Azaromi Ghazali dan filem romantik Manisnya Cinta Di Cappadoccia bersama Fazura dan Lisa Surihani arahan Bernard Chauly.

2015–kini: Polis EVO, Aku Bukan Bimbo dan kejayaan seterusnya

Melengkapkan portfolio kerjaya lakonan bagi tahun 2015, Sam membintangi filem aksi komedi Polis EVO arahan Ghaz Abu Bakar dengan melakonkan watak sebagai Inspektor Khai, filem ini turut dibintangi oleh Zizan Razak dan Nora Danish. Filem ini memerlukan Sam melakukan senaman dalam tempoh lima bulan dari April hingga September 2014, bagi mendapatkan bentuk badan unggul untuk watak Inspektor Khai. Filem ini merupakan kejayaan komersial dan mendapat sambutan daripada penonton sekaligus meraih kutipan kasar RM 18 juta, malah turut menjadi antara 10 carian terbanyak serta filem dengan carian terbanyak di Google Malaysia untuk September 2015.

Beliau berlakon bersama Tiz Zaqyah dalam telefilem berjudul Cerminan Kasih arahan Murali Abdullah, yang mana Sam memegang watak utama sebagai Amran. Telefilem ini mengisahkan Marina (Tiz) anak tunggal kepada Pak Hamdan dan Mak Jah yang berkahwin dengan Amran (Sam) atas pilihan keluarga. Sam bersama Zizan Razak, Arja Lee dan Zara Zya membintangi filem aksi komedi sukan satira Rembat arahan Shamyl Othman, yang mana dalam filem ini, beliau memegang watak sebagai Malik, seorang penyokong tegar bola sepak Malaysia. Di majlis Anugerah MeleTOP Era 2015, Sam menerima pencalonan bagi kategori Bintang Filem MeleTOP. Beliau turut menerima pencalonan bagi Pelakon Lelaki Terbaik (Filem) di Anugerah Lawak Warna 2015 menerusi filem sama dan Kaki Kitai.

Pada awal 2016, Sam berlakon dalam siri drama Aku Bukan Bimbo berpasangan bersama Nadiya Nisaa yang diadaptasi daripada novel BIMBO arahan Rin Ahmad. Beliau kemudiannya membuat kemunculan khas dalam filem arahan bersama Syafiq Yusof dan Pekin Ibrahim, Mat Moto yang mana beliau memegang watak sebagai Acai, watak lakonannya dalam filem Bohsia: Jangan Pilih Jalan Hitam arahan Syamsul Yusof. Sam melancarkan aplikasi permainan Android, Sam's Ice Cream yang dibangunkan dengan kerjasama Sembang Chat. Ia membawakan bentuk permainan yang lebih kurang sama seperti Candy Crush Saga, memerlukan pemain untuk menyusun ais krim mengikut warna, dan pelbagai tahap berbeza disediakan yang menjadi semakin mencabar dari semasa ke semasa. Sam's Ice Cream boleh dimuat-turun di Google Play Store dan Apple AppStore.

Beliau bersama Iedil Putra, Nadiya Nisaa dan pelakon Indonesia Nicholas Saputra dan Prisia Nasution membintangi filem misteri thriller Interchange arahan pengarah pemenang anugerah, Dain Iskandar Said, Sam memegang watak seorang detektif polis bernama Detektif Man.  Filem ini mengisahkan kehidupan Adam (Putra), seorang jurufoto forensik yang tergangu akibat masalah halusinasi. Dia menyertai rakannya, Detektif Man (Sam) dalam melakukan siasatan dalam beberapa siri pembunuhan ngeri di Kuala Lumpur.

Pada 30 November 2017, Sam menjadi pelakon utama di samping Farid Kamil sebagai Hasnan dan Ayda Jebat yang memegang watak Laila dalam filem drama romantik Pinjamkan Hatiku arahan Osman Ali. Sam memegang watak Naufal, untuk menjayakan peranannya, beliau mengurangkan berat badan sebanyak 8kg dalam tempoh dua bulan. Beliau bersama Zizan Razak kembali bekerja di bawah arahan Ghaz Abu Bakar menerusi telefilem Baby Bro! yang turut menampilkan Izara Aishah dan Nur Qistina Raisah. Telefilem ini mengisahkan tentang kehidupan seharian dua orang pemuda, Joe dan Sham, yang mencari rezeki dengan cara tersendiri di kota Kuala Lumpur. Kehidupan mereka berubah serta-merta dengan kehadiran seorang bayi yang tidak diketahui dari mana asalnya, ia menemui penonton di Astro First Eksklusif pada 30 November 2017.

Pada Februari 2018, Sam dilamar oleh pengarah Raja Mukhriz Raja Ahmad Kamaruddin bagi membintangi filem biopik bertajuk The Pocket Rocketman, sebuah filem biopik mengenai pelumba basikal trek profesional terkenal, Azizulhasni Awang yang diterbitkan oleh UniTalent Sdn Bhd dan Universiti Utara Malaysia (UUM) dengan kerjasama syarikat pengurusan Azizulhasni, ThreeSixty Management. Beliau dilaporkan bakal menjayakan sebuah projek yang masih dirahsiakan, merupakan kolaborasi dengan sebuah syarikat penerbitan tempatan.

Sam bersama-sama dengan Nam Ron, Zahiril Adzim, Syamsul Yusof, Bront Palarae, Chew Kin Wah, Maya Karin dan Puteri Balqis telah disenaraikan sebagai salah seorang dari 10 pelakon popular yang berjaya meraih pengiktirafan di peringkat global oleh Harian Metro pada Jun 2018. Sam kembali menjayakan watak Inspektor Khai dalam filem Polis EVO 2 arahan Joel Soh, yang ditayangkan pada 22 November 2018.

Pada September 2019, Sam bersama Bront Palarae bakal berlakon bersama pelakon Ireland, Jonathan Rhys Meyers dalam filem epik Hollywood pertama Malaysia, White Rajah (tajuk ditukar sebagai Edge of the World), yang berdasarkan dari kisah Raja Putih Borneo, James Brooke. Ia telah diumumkan bahawa beliau bersama Zizan Razak menjayakan kembali watak mereka masing-masing dalam Polis EVO 3 arahan Syafiq Yusof.